A következő alkalomra egy évet kellett várnia, az egy Formula 2-es autó tesztelése közben megsérült skót Jackie Stewart helyére ugrott be Monacóban, és sikerült a második rajthelyre kvalifikálnia magát. Sőt, a harmadik körig vezette is a mezőnyt, ám ekkor elnézett egy féktávot, és a pályát övező szalmabálák egyikének ütközött. Szerencsére sérülés nélkül megúszta a balesetet. Az év során még négy alkalommal indult Formula–1-es viadalon, egyszer Cooper, háromszor Matra autóval. Utóbbival a Monzában rendezett Olasz Nagydíjon másodikként ért célba az új-zélandi Denny Hulme mögött.